
 23.2.2018
 BG
 Официален вестник на Европейския съюз
 L 53/69
 РЕГЛАМЕНТ ЗА ИЗПЪЛНЕНИЕ (ЕС) 2018/243 НА КОМИСИЯТА
 от 15 февруари 2018 година
 за разрешаване на употребата на 3-хидроксибутан-2-он, пентан-2,3-дион, 3,5-диметилциклопентан-1,2-дион, хексан-3,4-дион, втор-бутан-3-онилов ацетат, 2,6,6-триметилциклохекс-2-ен-1,4-дион и 3-метилнонан-2,4-дион като фуражни добавки за всички видове животни
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
 като има предвид, че:
 (1)
 В Регламент (ЕО) No 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
 (2)
 В съответствие с Директива 70/524/ЕИО бе разрешена безсрочната употреба на веществата 3-хидроксибутан-2-он, пентан-2,3-дион, 3,5-диметилциклопентан-1,2-дион, хексан-3,4-дион, втор-бутан-3-онилов ацетат, 2,6,6-триметилциклохекс-2-ен-1,4-дион и 3-метилнонан-2,4-дион („разглежданите вещества“) като фуражни добавки за всички видове животни. Впоследствие посочените продукти бяха вписани в Регистъра на фуражните добавки като съществуващи продукти в съответствие с член 10, параграф 1 от Регламент (ЕО) No 1831/2003.
 (3)
 В съответствие с член 10, параграф 2 от Регламент (ЕО) No 1831/2003 във връзка с член 7 от същия регламент беше подадено заявление за извършване на повторна оценка на разглежданите вещества като фуражни добавки за всички видове животни. Заявителят подаде искане посочените добавки да се класифицират в категорията „сензорни добавки“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) No 1831/2003.
 (4)
 В становището си от 19 октомври 2016 г. (3) Европейският орган за безопасност на храните („Органът“) заключи, че при предложените условия на употреба разглежданите вещества не се отразяват неблагоприятно върху здравето на животните и на човека, нито върху околната среда. Органът стигна до заключението, че тъй като разглежданите вещества са ефикасни, когато се използват като овкусители в храни, а функцията им във фуражите е същата като в храните, не е необходимо допълнително доказване на ефикасността. Поради това посоченото заключение може да се екстраполира за фуражи. Заявителят оттегли заявлението за вода за пиене, но употребата на разглежданите вещества следва да бъде възможна в комбинирани фуражи, които впоследствие се приемат с вода.
 (5)
 Следва да се предвидят ограничения и условия, за да се постигне по-добър контрол. Тъй като няма съображения във връзка с безопасността, които да налагат определянето на максимално съдържание, и като се вземе предвид извършената от Органа повторна оценка, върху етикета на добавката следва да бъде указано препоръчително съдържание. Ако препоръчителното съдържание е надвишено, върху етикета на премиксите и при етикетиране на фуражните суровини и комбинираните фуражи следва да бъде посочена определена информация.
 (6)
 Органът отбеляза, че се признават опасностите при експозиция на кожата, очите и дихателните пътища. Повечето от веществата са класифицирани като дразнещи за дихателната система. Поради това следва да се вземат съответните предпазни мерки. Органът не счита, че са